12 vas vir geweld, diefstal in Plettenbergbaai | Netwerk24
12 vas vir geweld, diefstal in Plettenbergbaai
Deur Jackie Kruger 12 Junie 2018 13:26
12 mense is in hegtenis geneem ná openbare geweldpleging in Plettenbergbaai waartydens twee sakeondernemings geplunder is.
Kapt. Malcolm Pojie, 'n polisiewoordvoerder, sê die protesoptrede het Maandag omstreeks 18:30 op die N2 buite Plettenbergbaai in die rigting van Knysna begin.
"Sowat 400 mense het deelgeneem en bande is op die pad aan die brand gesteek."
Na verneem word, is die mense ontevrede oor dienslewering.
Die N2 buite Plettenbergbaai tydens Maandagaand se protesoptrede. Foto: Facebook/Plettenberg Bay Crime Prevention Association
Volgens Pojie is die pad gesluit en is die polisie se eenheid vir openbare orde van George ontbied.
"Die eenheid het toe donderbuise gebruik om die mense uiteen te jaag," sê Pojie.
Volgens hom is daar tydens die protesoptrede by 'n drankwinkel en 'n winkel wat gebruikte meubels verkoop, ingebreek en drank en ander goedere is gesteel.
12 mense is in hegtenis geneem op aanklagte van openbare geweldpleging, die reël van 'n onwettige byeenkoms, huisbraak en diefstal en die besit van moontlik gesteelde goedere. Hulle sal eersdaags in die hof verskyn. Die N2 is later weer vir verkeer oopgestel.
* In Knysna het die burgemeester, Mark Willemse, onderneem om binne 14 werksdae terugvoering te gee nadat die Knysna Taxi Forum Maandag 'n grieweskrif aan hom oorhandig het.
Dit volg op 'n optog Maandag vroegoggend deur taxi's op die N2 vanaf Nekkies na Knysna se middedorp. Van die griewe sluit in die toestand van paaie in gebiede waar taxi's bedryf word, veiligheid by die Sanlam- en Masifunde-taxistaanplek, die toestaan van bedryfspermitte en die konfiskering van taxi's. Die N2 was gesluit, maar is later weer oopgestel.